bluuebunny/crossref_metadata_2025 huggingface dataset:
Ο βίος του Αγίου Ευστρατίου Αγαύρων (BHG 645)
Authors: Ζαραβέλα Ευαγγελία
Published: September 2021

Η παρούσα διδακτορική διατριβή έχει αντικείμενό της τον Βίο του οσίου Ευστρατίου, ηγουμένου της μονής των Αγαύρων στον Όλυμπο της Βιθυνίας. Ο Βίος παραδίδεται στον Σαββαϊτικό κώδικα με αρίθμηση 242 και βρίσκεται στην Πατριαρχική Βιβλιοθήκη των Ιεροσολύμων. Αποτελείται από 398 φύλλα, ενώ ο Βίος του Ευστρατίου αρχίζει από το φύλλο 104α έως 140α . Η πρώτη έκδοση του Βίου έγινε το 1897 από τον Παπαδόπουλο-Κεραμέα. Ο όσιος Ευστράτιος γεννήθηκε στα τέλη του 8ου αιώνα (791) σε μια κωμόπολη που ονομάζεται Βιζτινιανάς, η οποία βρίσκεται στην Ταρσία και ανήκει στο θέμα των Οπτιμάτων. Η ανατροφή που έλαβε από τους γονείς του, Γεώργιο και Μεγεθώ ήταν σύμφωνα με τις χριστιανικές αρχές. Με την οικογένειά του έμεινε μέχρι την ηλικία των είκοσι ετών, όταν αποφάσισε να ακολουθήσει μοναχικό βίο. Αποφάσισε να πάει στον Όλυμπο, όπου εκεί ζούσανως μοναχοί οι θείοι του, Γρηγόριος, ηγούμενος στο μοναστήρι των Αγαύρων και Βασίλειος. ΟΕυστράτιος διακρίθηκε στο μοναστήρι για την υποδειγματική του συμπεριφορά και μετά τον θάνατο του ηγουμένου Ευσταθίου, διαδόχου του θείου του Γρηγορίου έγινε ηγούμενος του μοναστηριού των Αγαύρων. Η άνοδος στην εξουσία του Λέοντα Ε του Αρμενίου (813) και η επαναφορά της Εικονομαχίας είχε ως αποτέλεσμα ο Ευστράτιος να εγκαταλείψει το μοναστήρι. Μετά την αποκατάσταση των εικόνων επέστρεψε στο μοναστήρι, όπου συνέχισε τη φιλάνθρωπη δράση του. Πέθανε το 886 στις 10 Ιανουαρίου σε ηλικία 95 ετών. Κατά τη διάρκεια της ζωής του πραγματοποίησε πλήθος θαυμάτων, ενώ το ίδιο θαυματουργό υπήρξε το λείψανό του. Ο βιογράφος του Ευστρατίου ήταν ένας από τους μοναχούς του μοναστηριού, ο οποίος θέλησε να διατηρήσει την ανωνυμία του. Η διδακτορική διατριβή περιλαμβάνει εισαγωγή, κριτική έκδοση του κειμένου, μετάφραση και σχολιασμό. Βασικός στόχος είναι να γίνει διόρθωση του κειμένου της πρώτης έκδοσης. Τα αρκετά κενά που υπάρχουν στο χειρόγραφο δεν επιτρέπουν την πλήρη αποκατάσταση του κειμένου, διότι ο Βίος δεν παραδίδεται σε άλλο χειρόγραφο.
Φαρμακογενετική της φαιντανύλης στον Ελληνικό πληθυσμό
Authors: Συμεωνίδη Ματίνα
Published: September 2021

Η παρούσα μελέτη επιχειρεί να προκαλέσει τη σκέψη των ερευνητών στον κλινικό τομέα και στη γενετική και μπορεί να οδηγήσει σε απαντήσεις σχετικά με την ποικιλομορφία της ανταπόκρισης στην αναλγησία. Ο σκοπός της είναι να εντοπιστούν οι πιθανοί κλινικοί και γενετικοί λόγοι που ευθύνονται για την αλλαγή της οπιοειδούς αναλγητικής αγωγής, εξαιτίας της δυσανεξίας στο αυτοκόλλητο της φαιντανύλης.Μέθοδος: Η έρευνα περιλαμβάνει έλληνες καρκινοπαθείς και είναι μελέτη κοόρτης. Το τελικό δείγμα αποτελείται από 289 συμμετέχοντες. Για να διερευνηθούν οι υπεύθυνοι κλινικοί λόγοι, μελετάται η σχέση με το ιστορικό των ασθενών, τα κλινικά, τα αιματολογικά, τα βιοχημικά και τα δημογραφικά χαρακτηριστικά και στοιχεία που σχετίζονται με τη νόσο τους. Η λειτουργική ικανότητα, η ποιότητα ζωής και η ψυχική κατάσταση εκτιμώνται με ειδικά αξιόπιστα και έγκυρα ερωτηματολόγια. Για τη γενετική ανάλυση επιλέγονται κατάλληλοι πολυμορφισμοί στα γονίδια STAT6, ARRB2, RGS4 και ADRA2A.Αποτελέσματα: Στο ένα τρίτο περίπου των ασθενών χρειάζεται να γίνει αλλαγή οπιοειδούς είτε λόγω μη επαρκούς αναλγησίας είτε λόγω μη ανεκτών ανεπιθύμητων ενεργειών. Οι πιο συχνές ανεπιθύμητες ενέργειες που παρατηρούνται είναι η ναυτία, ο έμετος και η υπνηλία. Η νεαρή ηλικία, η παχυσαρκία, η επιβάρυνση από τα συμπτώματα της νόσου και η χημειοθεραπεία έχουν μεγαλύτερη πιθανότητα να συμβάλουν στην ανάγκη αλλαγής της αναλγητικής αγωγής. Μεταξύ των πολυμορφισμών που αναλύονται, μόνο ένας στο γονίδιο ARRB2 σχετίζεται με ανεπαρκή απόκριση στην αναλγησία. Επιπλέον υποψίες θέτει και ένας πολυμορφισμός στο STAT6.Συμπέρασμα: Αυτή η μελέτη βρίσκει πιθανούς υπεύθυνους παράγοντες για τη δυσανεξία στο αυτοκόλλητο της φαιντανύλης. Αυτή η γνώση μπορεί να βοηθήσει στην έγκαιρη φροντίδα ατόμων με μέτριο έως σοβαρό καρκινικό πόνο.Η παρούσα διδακτορική διατριβή εκπονήθηκε στη Μονάδα Ανακουφιστικής Αγωγής, της Ιατρικής Σχολής, του Εθνικού και Καποδιστριακού Πανεπιστημίου Αθηνών (ΕΚΠΑ).
Η ενδυμασία στην αρχαία κωμωδία
Authors: Κεραμάρη Ευαγγελία
Published: September 2021

Αντικείμενο της παρούσας διατριβής αποτελεί η θεατρική ενδυμασία στην αρχαία ελληνική κωμωδία. Στόχος της έρευνας είναι η συγκέντρωση, η επεξεργασία και η ανάλυση όλων των διαθέσιμων πληροφοριών που αφορούν στη συνολική αμφίεση των κωμικών υποκριτών από τον 5ο έως τον 3ο αιώνα π.Χ. Οι δύο βασικοί άξονες της εν λόγω εργασίας είναι, αφενός, η ιστορική εξέλιξη και, αφετέρου, η λειτουργία και ο ρόλος της ενδυμασίας στη σκηνική παρουσίαση των τυπικών χαρακτήρων της αρχαίας κωμωδίας. Για τον σκοπό αυτό, το υλικό της έρευνας αντλείται από δύο ειδών πηγές, κειμενικές (έργα του Αριστοφάνη, αποσπάσματα της Μέσης και Νέας Κωμωδίας, κωμωδίες του Μενάνδρου) και αρχαιολογικές (αγγειογραφίες της Αττικής και της Κάτω Ιταλίας που απεικονίζουν κωμωδίες, πήλινα ειδώλια του 4ου και 3ου αιώνα και τα ψηφιδωτά από δράματα του Μενάνδρου). Στο Α΄ Μέρος της διατριβής εξετάζεται η κωμική χρήση και η λειτουργία της μεταμφίεσης. Από την ανάλυση ποικίλων παραδειγμάτων μεταμφίεσης διαφαίνεται η σύνδεση της ενδυμασίας με τη μεταθεατρική διάσταση των κωμωδιών, καθώς κάθε χωρίο που περιλαμβάνει μεταμφίεση συνοδεύεται από αυτοαναφορικά σχόλια του δραματικού προσώπου για τη θεατρική ενδυμασία του, την ανάληψη νέου ρόλου και την υποκριτική τέχνη. Καθώς οι υποκριτές υιοθετούν νέες ταυτότητες προσθέτουν νέα ενδύματα στα παλαιά και δημιουργούν ένα «θέατρο μέσα στο θέατρο». Στο Β΄ Μέρος η έρευνα εστιάζει στην ενδυμασία χαρακτηριστικών τύπων της κωμωδίας: των διανοουμένων, του ἀγροίκου, του καυχησιάρη στρατιώτη, του βαρβάρου, του κόλακα/παράσιτου, των (ανδρικών) μυθολογικών και γυναικείων χαρακτήρων. Η σκηνική εμφάνιση των κωμικών τύπων εξετάζεται διαχρονικά, προκειμένου να αναδειχθούν πιθανές μεταβολές στη σκευή και την ενδυμασία. Οι ποιητές του 5ου αιώνα π.Χ. ανέπτυξαν το δικό τους σκηνικό «λεξιλόγιο» για κάθε κωμικό χαρακτήρα, όπως τυπικά προσωπεία και ενδύματα, τα οποία υιοθέτησαν οι ποιητές του 4ου και 3ου αιώνα. Σύμφωνα με τις μαρτυρίες των κωμωδιών και των αρχαιολογικών ευρημάτων, παραδείγματος χάριν, ο ἄγροικος φορά πάντα τη διφθέρα και ο στρατιώτης είναι πολυτελώς ενδεδυμένος και πλήρως εξοπλισμένος. Οι θεοί και οι ήρωες, κυρίως κατά τη Μέση Κωμωδία, παρουσιάζονται επί σκηνής ως τυπικοί χαρακτήρες της κωμωδίας: ο Ερμής ως δούλος, ο Άρης ως καυχησιάρης στρατιώτης ή η Ηλέκτρα ως γριά οικονόμος. Παράλληλα, οι γυναίκες, θνητές και αθάνατες, παρουσιάζονται σύμφωνα με τις δικές τους συμβάσεις, όπως είναι η κόμμωση, το χρώμα του προσωπείου ή το δέσιμο του ιματίου. Η συνολική εξέταση της σκηνικής λειτουργίας και χρήσης της θεατρικής ενδυμασίας και η συγκριτική μελέτη κειμενικών και αρχαιολογικών πηγών οδήγησαν σε μία ολιστική εικόνα αυτού του – συχνά παραμελημένο υ– μέρους της ὄψεως των κωμικών δραμάτων. Καθώς η κωμωδία εξελισσόταν από, κυρίως, πολιτική (5ος αιώνας) και μυθολογική (4ος αιώνας) σε κοινωνική, ταυτόχρονα, μεταβλήθηκε και η ενδυμασία: από τα γκροτέσκα κουστούμια και κωμικά παραγεμίσματα του Αριστοφάνη στα περισσότερο ρεαλιστικά και καθημερινά ενδύματα του Μενάνδρου.
Ρυθμιστική πολιτική και κρατικοί μετασχηματισμοί
Authors: Γιαννάκος Ιωάννης
Published: September 2021

Η παρούσα διατριβή αναλύει σε βάθος και σε όλο του το εύρος το θεσμό των Ανεξαρτήτων Αρχών στην Ελλάδα, υπό την οπτική της ερευνητικής συζήτησης που έχει αναπτυχθεί στους κόλπους της πολιτικής επιστήμης. Εξετάζει τη διαδικασία ένταξης του θεσμού στο ελληνικό πολιτικό σύστημα και τη σχέση του με τη διαδικασία συγκρότησης του ελληνικού κοινωνικού και πολιτικού σχηματισμού. Συνδέει την ενσωμάτωση του θεσμού στο ελληνικό πολιτικό σύστημα με την εδραίωση νεοφιλελεύθερων υποδειγμάτων διαχείρισης, με την πολιτική στρατηγική αποδυνάμωσης του κράτους και με τις διαδικασίες εξευρωπαϊσμού. Εντάσσει το θεσμό στο πλαίσιο του μετασχηματισμού του μοντέλου εξουσίας, τόσο στην Ελλάδα όσο και στην Ευρώπη, και τον συσχετίζει με την αποπολιτικοποίηση του κράτους, την ουδετεροποίηση περιοχών δράσης του, την αποδόμηση και διάχυση της κυριαρχίας και τον ευρύτερο επαναπροσδιορισμό των ορίων δημόσιου-ιδιωτικού. Κάνει κριτική αποτίμηση της σχετικής θεωρητικής συζήτησης, τόσο στη διεθνή όσο και στην ελληνική βιβλιογραφία, και αναλύει τα χαρακτηριστικά του θεσμού στην Ελλάδα. Χαρτογραφεί το σύνολο της τρέχουσας ρυθμιστικής πραγματικότητας στην Ελλάδα, αναλύοντας εικοσιοκτώ συγκεκριμένους φορείς, τους τυποποιεί προτείνοντας μια πρωτότυπη κατηγοριοποίησή τους, τούς κατατάσσει σε κατηγορίες και υποκατηγορίες, αναλύει τη δομή και τη δράση καθενός από αυτούς, και τους αποτιμά κριτικά, τόσο μεμονωμένα όσο και ως θεσμό εν γένει.Η παρούσα διατριβή υποστηρίζει ότι, οι Ανεξάρτητες Αρχές, λειτουργούν προς την κατεύθυνση αποπολιτικοποίησης του κράτους και του κοινωνικού πεδίου, οπότε και προς την κατεύθυνση απομείωσης της δημοκρατίας και έμμεσης παραίτησης του κοινωνικού σώματος από την αυτοθέσμιση. Ιδιαίτερα αυτές που ασχολούνται με τη ρύθμιση της αγοράς, αν και δεν συντείνουν δομικά προς το νεοφιλελευθερισμό, διαθέτουν όμως δομικά χαρακτηριστικά που ρέπουν γενικά προς το κεφάλαιο, έτσι ώστε χρησιμοποιούνται από αυτό προς την κατεύθυνση της θεσμικής τυποποίησης του νεοφιλελευθερισμού και της παγίωσης του συγκεκριμένου οικονομικού συστήματος ως αναπόδραστου. Οι Ανεξάρτητες Αρχές, όχι μόνο δεν συμβάλουν στην αναμόρφωση του κράτους, αλλά τελικά αποδεικνύονται φορείς συντηρητικοποίησης των κοινωνιών.
Μελέτη της μεταβολής της συγκέντρωσης βιοδεικτών σε συνάρτηση με το ρυθμό αύξησης ανευρύσματος κοιλιακής αορτής σε πειραματικό μοντέλο
Authors: Πατέλης Νικόλαος
Published: September 2021

Εισαγωγή: Ο μηχανισμός εμφάνισης και ανάπτυξης του υπονεφρικού ανευρύσματος της κοιλιακής αορτής (ΑΚΑ) παραμένει εν μέρει άγνωστος, καθώς και οι παράγοντες που επηρεάζουν την εξέλιξη του. Η ανάγκη για έναν βιοδείκτη που θα βοηθά την ευχερέστερη διάγνωση και την έγκαιρη αντιμετώπιση του ΑΚΑ θα μπορούσε να μειώσει την θνητότητα από την νόσο.Σκοπός: Κύριο σκοπό της παρούσας μελέτης αποτελεί η διερεύνηση των παραγόντων CD105 και CD40L και η στατιστικά σημαντική συσχέτιση τους με την εμφάνισης και το ρυθμό αύξησης του ανευρύσματος της υπονεφρικής αορτής σε επίμυες. Δευτερεύοντας σκοπός είναι η εκτίμηση των αποτελεσμάτων προηγηθείσας μελέτης που συνδέει την συγκέντρωση της καλπροτεκτίνης με το ΑΚΑ.Πειραματικός σχεδιασμός: Προοπτική, τυχαιοποιημένη, ελεγχόμενη μελέτη παρέμβασης. Τοποθεσία: Εργαστήριο Πειραματικής Χειρουργικής & Χειρουργικής Ερεύνης «Ν.Σ. Χρηστέας» τηςΙατρικής Σχολής του Εθνικού και Καποδιστριακού Πανεπιστημίου ΑθηνώνΠειραματόζωα: Άρρενες επίμυες Wistar ηλικίας 12 έως 14 εβδομάδωνΜέθοδος: Η ομάδα ελέγχου (n=16) υποβληθηκε σε έγχυση χοίρειας παγκρεατικής ελαστάσης υπό πίεση μετά από λαπαροτομή. Αντίστοιχα, η ομάδα ελέγχου (ν=16) υποβλήθηκε σε έγχυση φυσιολογικού ορού χωρίς πίεση. Ανά επτά ημέρες όλα τα ζώα υποβάλλονταν σε λαπαροτομή και μέτρηση της αορτικής διαμέτρου. Στους αντίστοιχους χρόνους λαμβάνονταν και δείγματα αίματος.Αποτελέσματα: Τα δύο μόρια που μελετήθηκαν μπορούν στο μέλλον να αποτελέσουν βιοδείκτες για την εμφάνιση και την ανάπτυξη ΑΚΑ εφόσον προηγηθούν μελέτες με μεγαλύτερο αριθμό ζώων. Επιβεβαιώνονται τα αποτελέσματα που συσχετίζουν την συγκέντρωση της καλπροτεκτίνης με την διάταση της αορτής, αλλά το αποτέλεσμα αυτό πρέπει να λαμβάνεται υπόψην με προσοχή.
Μελέτη προϊόντων εγκλεισμού βιοδραστικών ουσιών σε κυκλοδεξτρίνες
Authors: Φουρτάκα Κατερίνα
Published: September 2021

Οι κυκλοδεξτρίνες (CD) είναι ολιγοσακχαρίτες, οι οποίοι αποτελούνται από α-(1-4)-D γλυκοπυρανόζες, τοποθετημένες σε έναν κυκλικό σχηματισμό. Διαθέτουν υδρόφιλες περιφέρειες και υδρόφοβες κοιλότητες όπου έχουν την ικανότητα να φιλοξενούν μία μεγάλη ποικιλία μορίων (ξενιζόμενα μόρια). Τα μόρια αυτά διαθέτουν κατάλληλο μέγεθος, σχήμα και τουλάχιστον ένα υδρόφοβο τμήμα δημιουργώντας έτσι, μαζί με τις κυκλοδεξτρίνες (ξενιστές), τα λεγόμενα «προϊόντα εγκλεισμού». Στην παρούσα εργασία, μελετήθηκε ο εγκλεισμός γραμμικών τερπενίων, τα οποία αποτελούν και συστατικά των αιθερίων ελαίων μιας πληθώρας φαρμακευτικών φυτών. Εμφανίζουν αντιοξειδωτικές και αντιμικροβιακές ιδιότητες, όμως, πολλά από αυτά είναι πολύ πτητικά, ευοξείδωτα και εμφανίζουν ευαισθησία στο φως, γεγονός που περιορίζει τη χρήση τους. Ο εγκλεισμός βρίσκει πολλές εφαρμογές διότι μάσω αυτού α. βελτιώνονται χαρακτηριστικές του ιδιότητες όπως η υδατοδιαλυτότητα, η βιοδιαθεσιμότητα, κ.ά., β. προστατεύεται το μόριο από χημική αποδόμηση, οξείδωση κ.ά. και γ. επιτυγχάνεται βραδεία αποδέσμευσή του από το σύμπλοκο λόγω ύπαρξης μη ομοιοπολικών αλληλεπιδράσεων. Συγκεκριμένα, μελετήθηκαν τα προϊόντα εγκλεισμού των: γερανιόλη, β-κιτρονελλόλη, E-,Z-κιτράλη και φαρνεσόλη στις φυσικές α-CD και β-CD (6 και 7 γλυκοζιτικές μονάδες αντίστοιχα) και στις μεθυλιωμένες DM-β-CD (2,6-δι-Ο-μεθυλ-β-κυκλοδεξτρίνη) και TΜ-β-CD (2,3,6-τρι-O-μεθυλ-β-κυκλοδεξτρίνη). Τη μελέτη αυτή συμπληρώνει το προϊόν εγκλεισμού του γιββερελλικού οξέος (GΑ3) σε TΜ-β-CD, ως συνέχεια μελέτης εγκλεισμού φυτορυθμιστικών ουσιών σε κυκλοδεξτρίνες [Φουρτάκα Κ., Μεταπτυχιακή διατριβή, «Μελέτη εγκλεισμού βιοδραστικών ουσιών σε κυκλοδεξτρίνες»] αλλά και για τη σύγκριση των δομικών χαρακτηριστικών του εγκλεισμού σε TΜ-β-CD, μορίων με διαφορετικό σχήμα και μέγεθος. Το κύριο μέρος αυτής της εργασίας αφορά στη δομική μελέτη, με κρυσταλλογραφία ακτίνων-Χ, των δομικών χαρακτηριστικών αυτών των προϊόντων εγκλεισμού με σκοπό να προσδιοριστούν οι σχετικές ατομικές θέσεις ξενιστή-ξενιζομένου στα προϊόντα εγκλεισμού, η στοιχειομετρία, η γεωμετρία και οι ενδομοριακές αλλά και διαμοριακές αλληλεπιδράσεις που παρατηρούνται στην κρυσταλλοδομή. Τέλος, πραγματοποιήθηκαν πειράματα προκειμένου να αναλυθούν οι συνθήκες και το ποσοστό επιρροής των κυκλοδεξτρινών στην αντιβακτηριακή δράση της Ε-/Ζ-κιτράλης ενάντια στο Escherichia coli.
Επιδημιολογική διερεύνηση επαγγελματικής νοσηρότητας νοσημάτων του γαστρεντερικού
Authors: Χαδόλιας Δημήτριος
Published: September 2021

Η εργασία αποτελεί μια καθημερινή δραστηριότητα που περιλαμβάνει εκθέσεις και συνθήκες που μπορεί να επηρεάσουν την υγεία θετικά ή αρνητικά. Σκοπός της μελέτης ήταν να διερευνηθεί η σχέση μεταξύ επαγγελματικών παραγόντων και συνθηκών, και της εμφάνισης γαστρεντερικών διαταραχών.Το δείγμα της έρευνας αποτέλεσαν 891 μοναδικοί εργαζόμενοι, οι οποίοι υποβλήθηκαν σε γαστροσκόπηση και κολονοσκόπηση με σκοπό τη διάγνωση νοσημάτων του γαστρεντερικού, αφού προηγουμένως είχαν διερευνηθεί οι συνθήκες εργασίας τους και οι εργασιακές τους εκθέσεις. Διενεργήθηκε στατιστική επεξεργασία των δεδομένων με σκοπό την ανάδειξη πιθανών συσχετίσεων. Το πεπτικό έλκος συσχετίσθηκε στατιστικώς σημαντικά με την παρουσία μυοσκελετικού άλγους -κεφαλαλγίας στην εργασία [odds ratio (OR): 3.656] , με την εργασία σε βάρδιες(OR: 2.463), με την ύπαρξη εργασιακού στρες(OR: 2.283). Η γαστρίτιδα συσχετίστηκε στατιστικώς σημαντικά με την παρουσία μυοσκελετικού άλγους –κεφαλαλγίας στην εργασία (OR: 2.258), με την εργασία σε βάρδιες (OR: 3.535), με την ύπαρξη εργασιακού στρες(OR: 2.182), και με την καθιστική εργασία(OR 0.275 lower risk). Η ελκώδης κολίτιδα συσχετίστηκε στατιστικώς σημαντικά με την παρουσία μυοσκελετικού άλγους –κεφαλαλγίας στην εργασία(OR: 6.211), και με την ύπαρξη επαγγελματικού στρες(OR: 6.418) ενώ η νόσος Crohn συσχετίσθηκε με την παρουσία μυοσκελετικού άλγους –κεφαλαλγίας στην εργασία(OR: 3.554), με τη συχνή υποκατάσταση του σπιτικού φαγητού(OR: 4.928), με την ύπαρξη εργασιακού στρες(OR: 3.023) και με την εργασία που περιέχει έντονη φυσική δραστηριότητα(OR: 0.665 lower risk). Ο καρκίνος του παχέος εντέρου συσχετίσθηκε με τη συχνή υποκατάσταση του σπιτικού φαγητού(OR: 2.739), και με την ύπαρξη επαγγελματικού στρες (OR: 3.175) ενώ ο καρκίνος του στομάχου με τη συχνή υποκατάσταση του σπιτικού φαγητού(OR: 2.794) και με την επαγγελματική έκθεση σε σκόνη (OR: 5.650). Καταληκτικά η παρουσία πολυπόδων συσχετίσθηκε με τη συχνή υποκατάσταση του σπιτικού φαγητού(OR: 2.154) και η δυσκοιλιότητα με τη συχνή υποκατάσταση του σπιτικού φαγητού(OR: 2.869), το επαγγελματικό στρες(OR: 2.112) και την επαγγελματική έκθεση σε θόρυβο (OR: 0.248). Ακόμη αναδείχθηκαν στατιστικώς σημαντικές σχέσεις νοσημάτων με συγκεκριμένες επαγγελματικές ομάδες.Η επίπτωση των γαστρεντερικών νοσημάτων φαίνεται πως επηρεάζεται από το επάγγελμα, τις επαγγελματικές εκθέσεις και τις σχετιζόμενες με το επάγγελμα συμπεριφορές και συνήθειες.
Πρώιμη διάγνωση εν τω βάθει φλεβικής θρόμβωσης
Authors: Νταγαδάκη Ουρανία
Published: September 2021

Σκοπός : Εξετάστηκε η χρησιμότητα του περιοδικού υπερηχογραφικού ελέγχου και η παρακολούθηση της πρώιμης διάγνωσης της εν τω βάθει φλεβικής θρόμβωσης (DVT) σε ασθενείς που νοσηλεύονταν σε Μονάδα Εντατικής Θεραπείας (ΜΕΘ).Υλικό μέθοδος : Από τους 314 ασθενείς που νοσηλεύτηκαν στη ΜΕΘ σε διάστημα 24 μηνών, εξετάστηκαν 248 ασθενείς. Η 1η εξέταση του ασθενών πραγματοποιήθηκε το πρώτο 48ωρό από την εισαγωγή στη ΜΕΘ και στη συνέχεια γινόταν εβδομαδιαία εξέταση έως την ημέρα εξόδου. Οι περιφερικές φλέβες εξετάστηκαν σύμφωνα με τις γενικές αρχές της μελέτης υπερήχων χρησιμοποιώντας τη δοκιμασία συμπίεσης σε απεικόνιση τύπου Β (εικόνα σε γκρι κλίμακα). Το κριτήριο για την απουσία ή παρουσία ενός θρόμβου εντός του αυλού ήταν η παρουσία ή απουσία πλήρους συμπιεστότητας του φλεβικού αυλού, αντίστοιχα. Ελήφθησαν πολλαπλές εγκάρσιες τομές κατά μήκος ολόκληρης της έκτασης των φλεβών των άκρων εφαρμόζοντας διαλείπουσα συμπίεση.Αποτελέσματα : Τρεις ασθενείς (1,2%) διαγνώστηκαν με υποκλινική DVT. Οι διαγνώσεις έγιναν την 3η (σαφηνομηριαία συμβολή), την 4η (δεξιά έσω σφαγίτιδα) και την 5η (αριστερή γαστροκνημιαία χώρα) εβδομάδα νοσηλείας, αντίστοιχα, αν και οι ασθενείς ελάμβαναν προφυλακτικά πλήρη αντιπηκτική αγωγή.Συμπεράσματα : Η παρουσία ΕΒΦΘ σε γενικό πληθυσμό ασθενών ΜΕΘ οι οποίοι λαμβάνουν προφυλακτικά αντιπηκτική αγωγή, είναι μικρή και η εβδομαδιαία υπερηχογραφική παρακολούθηση του φλεβικού δικτύου σε ασθενείς ΜΕΘ είναι αμφιλεγόμενη. Μπορεί να έχει αξία μετά την 3η εβδομάδα νοσηλείας ή σε επιλεγμένο πληθυσμό ασθενών ΜΕΘ με πολύ σημαντικούς και/ή πολλαπλούς προδιαθεσικούς παράγοντες ή μη χορήγηση αντιπηκτική αγωγής λόγω αντενδείξεων.
Ανάπτυξη και εφαρμογή συνδυασμένων μεθόδων διαχωρισμού και φασματομετρίας στη μελέτη προϊόντων ζύμωσης και οινοποίησης
Authors: Τρίκας Ευάγγελος
Published: September 2021

Σκοπός της παρούσας διδακτορικής διατριβής ήταν η μελέτη των παραπροϊόντων της ερυθρής οινοποίησης με στόχο τον προσδιορισμό του περιεχομένου τους σε φαινολικές ενώσεις (ανθοκυανίνες) οι οποίες μπορούν να τους προσδώσουν προστιθέμενη αξία.Το πειραματικό κομμάτι της διατριβής αποτελούνταν από τρία επιμέρους τμήματα. Το πρώτο κομμάτι αποτέλεσε η ανάπτυξη αναλυτικής μεθόδου με την τεχνική της υγρής χρωματογραφίας συζευγμένη με φασματοσκοπία μάζας για την επιτυχή ανάκτηση και προσδιορισμό των ανθοκυανινών από τα παραπροϊόντα της οινοποίησης. Η μέθοδος περιελάβανε την πλήρη διαδικασία, από την εκχύλιση των ουσιών από τα παραπροϊόντα, έως την ανάλυση του εκχυλίσματος με το σύστημα HPLC-PDA-MS. Τα αναλυτικά χαρακτηριστικά της μεθόδου που αναπτύχθηκε ήταν LOD = 9,0 μg L-1, LOQ = 27 μg L-1, RSD μεθόδου 5,8%, κλήση S = 1,34x105 mg L-1, συντελεστής συσχέτισης r = 0,9996, και δυναμικό εύρος = 27-10000 μg L-1. Τα αποτελέσματα της ανάλυσης των παραπροϊόντων σε σύγκριση με το κρασί από την παραγωγή του οποίου προήλθαν τα εξεταζόμενα παραπροϊόντα, φανέρωσαν 12 φορές μεγαλύτερο περιεχόμενο ανθοκυανινών ανά γραμμάτιο παραπροϊόντων σε σχέση με ανά όγκο (mL) κρασιού.Το δεύτερο κομμάτι του πειραματικού μέρους της διατριβής είχε να κάνει με την περαιτέρω μελέτη των ουσιών οι οποίες ανιχνεύτηκαν στα εξεταζόμενα παραπροϊόντα. Στο πλαίσιο αυτό επιτεύχθηκε η κλασμάτωση του εκχυλίσματος των παραπροϊόντων σε τρία επιμέρους κλάσματα το καθένα εκ των οποίων περιείχε μία εκ των τριών κύριων ουσιών του αρχικού εκχυλίσματος, malvidin-3-O-glucoside, malvidin-3-(6΄΄-acetylglucoside), και malvidin-3-(6΄΄-p-coumaroylglucoside), σε ποσοστά μεγαλύτερα του 80%. Στα κλάσματα αυτά, όπως και στα αρχικά δείγματα του εκχυλίσματος των παραπροϊόντων και του κρασιού, προσδιορίστηκε η αντιοξειδωτική τους ικανότητα. Οι μετρήσεις που πραγματοποιήθηκαν υπέδειξαν την ύπαρξη συνεργιστικών δράσεων μεταξύ των ουσιών, ενώ από τα αποτελέσματα προέκυψε ότι η υπολογιζόμενη αντιοξειδωτική ικανότητα η οποία αντιστοιχεί σε κάθε mL κρασιού είναι 50 φορές μικρότερη από αυτή που αντιστοιχεί σε, κάθε g παραπροϊόντων.Το τρίτο κομμάτι ήταν η δοκιμή διαφόρων προσροφητικών υλικών και η αξιολόγησή τους ως προς την ικανότητά του να δεσμεύουν αλλά και να επαναποδίδουν τις ανθοκυανίνες, τα ολικά φαινολικά, και τα σάκχαρα του εκχυλίσματος. Εννέα υλικά εξετάστηκαν συνολικά, με δύο από αυτά [Oasis HLB και Isolute C8 (EC)] να παρουσιάζουν τις καλύτερες επιδόσεις ως προς τη δέσμευση των ανθοκυανινών.Τα αποτελέσματα της μελέτης που πραγματοποιήθηκε θεωρείται ότι δείχνουν ξεκάθαρα την αξία αυτών των παραπροϊόντων τα οποία είναι πλούσια σε ουσίες, ανθοκυανίνες, οι οποίες έχουν συνδεθεί με πλήθος ευεργετικών επιπτώσεων στην ανθρώπινη υγεία. Η εκμετάλλευση αυτών των παραπροϊόντων θα μπορούσε να οδηγήσει στην παραγωγή προϊόντων στα πεδία των συμπληρωμάτων διατροφής, των φυσικών χρωστικών, και άλλα, προσδίδοντας σημαντική προστιθέμενη αξία στα σημερινά απόβλητα των οινοποιείων.
Eπίπτωση του λειτουργικού υποσπληνισμού επί των λοιμώξεων σε ασθενείς με κίρρωση ήπατος
Authors: Κιρκινέσκα Λαμπρινή
Published: September 2021

Στην μελέτη που διενεργήθηκε στην Γ’ Παθολογική Κλινική του Αριστοτέλειου Πανεπιστημίου Θεσσαλονίκης, στο νοσοκομείο «Παπαγεωργίου» , από το 2014 έως και το 2018, εξετάστηκε ομάδα 69 ασθενών με κίρρωση ήπατος, ποικίλης αιτιολογίας (28% ιογενής, 23%αλκοολική) και όλων των σταδίων (39% σταδίου Α, 41% σταδίου Β και 20% σταδίου C κατά Child-Pugh) για ύπαρξη ενδείξεων λειτουργικού υποσπληνισμού. Εξετάστηκε δείγμα περιφερικού αίματος 60 ασθενών με ειδική τεχνική Nomarski σε οπτικό μικροσκόπιο, ενώ παράλληλα όλοι υποβλήθηκαν σε ειδικό δυναμικό σπινθηρογράφημα σπληνός με 99m Tc επισημασμένα και δια θερμάνσεως τροποποιηθέντα ερυθρά αιμοσφαίρια (denatured red blood cells) με χρησιμοποίηση υβριδικής SPECT/CT γ-κάμερας.Το ποσοστό των ερυθροκυττάρων που φέρουν χαρακτηριστικές κοιλάνσεις (pits) στην επιφάνειά τους (ένδειξη υποσπληνισμού) στα δείγματα αίματος των ασθενών είναι μεγαλύτερο από ότι σε φυσιολογικούς μάρτυρες και η συσχέτιση του αριθμού των κοιλάνσεων με το στάδιο της κίρρωσης (αριθμητικά από 5 (Α) εώς και 13 (C ) είναι ισχυρή(p-value-0.0000027). Από το σπινθηρογράφημα με επισημασμένα ερυθρά μετρήθηκε ο λειτουργικός σπληνικός όγκος (ποσοστό πρόσληψης ερυθρών ανά μονάδα όγκου σε ml) σε 62 ασθενείς και αναδείχτηκε μεγάλου βαθμού αρνητική συσχέτιση αυτού με τον όγκο (r=-0,699, p<0,0001). Επιπλέον, ο μέσος όρος του λειτουργικού σπληνικού όγκου είναι μειωμένος σε ασθενείς με προχωρημένα στάδια κίρρωσης ( Β και C κατά Child-Pough).Στην ομάδα των ασθενών που μελετήσαμε υπάρχουν ισχυρές ενδείξεις λειτουργικού υποσπληνισμού και από τις δύο παραπάνω παραμέτρους (μέτρηση pits και σπινθηρογράφημα), ιδιαίτερα σε ασθενείς σε προχωρημένα στάδια κίρρωσης.Η συχνότητα των λοιμώξεων είναι μεγάλη στους ασθενείς με κίρρωση ήπατος,ειδικά σε προχωρημένα στάδια, ενώ παράλληλα αυξάνει η σπουδαιότητα των gram θετικών κόκκων ως αιτιολογικών παραγόντων.
A new systematic modelling methodology for improving cyber - attack evaluation on states Critical Information Infrastructure (CII)
Authors: Πιπύρος Κοσμάς
Published: September 2021

Η αύξηση του αριθμού και της πολυπλοκότητας των κυβερνοεπιθέσεων στις κρίσιμες υποδομές ενός κράτους έχει μετατρέψει τον κυβερνοχώρο σε ένα νέο πεδίο διεξαγωγής επιχειρήσεων σε συνέχεια της ξηράς, της θάλασσας, του αέρα και του διαστήματος. Η παρούσα διατριβή παρουσιάζει μια νέα μεθοδολογία για την αξιολόγηση των επιπτώσεων των κυβερνοεπιθέσεων στις κρίσιμες υποδομές ενός κράτους. Η ανάλυση επικεντρώνεται στο Χάρτη των Ηνωμένων Εθνών και πιο συγκεκριμένα στο υπάρχον κανονιστικό πλαίσιο της «χρήσης βίας» (‘use of force’) προκειμένου να καθοριστεί πότε οι εν λόγω κυβερνοεπιθέσεις συνιστούν παραβίαση του υπάρχοντος κανόνος δικαίου κατά το διεθνές δίκαιο. Η εν λόγω μεθοδολογία στηρίζεται αφενός στα ποιοτικά κριτήρια αξιολόγησης των επιπτώσεων των κυβερνοεπιθέσεων, όπως αυτά έχουν προταθεί από το Συμβούλιο των Εμπειρογνωμόνων στο Νατοϊκό «Εγχειρίδιο του Ταλλίν» (το οποίο διαπραγματεύεται το θέμα του διεθνούς δικαίου των επιχειρήσεων κυβερνοχώρου) και αφετέρου στη χρησιμοποίηση πολύ-παραγοντικών μεθόδων λήψης αποφάσεων (Multi-attribute Decision Making Systems). Η νέα μεθοδολογία συνδυάζει τη χρήση αλγορίθμων λήψης αποφάσεων και των κριτηρίων αξιολόγησης των κυβερνοεπιθέσεων του Συμβουλίου των Εμπειρογνωμόνων, προτείνοντας ωστόσο ένα διαφορετικό τρόπο χρησιμοποίησής τους βασιζόμενο στα ποιοτικά τους χαρακτηριστικά και ιδιότητες. Για την αξιολόγηση της νέας μεθοδολογίας χρησιμοποιούνται δύο παραδείγματα επιθέσεων στις κρίσιμες υποδομές ενός κράτους. Το πρώτο με τη χρήση συμβατικών όπλων και το δεύτερο με τη χρήση κυβερνοεπιθέσεων. Ο συνδυασμός ποιοτικών και ποσοτικών μεθοδολογιών ανάλυσης μας οδηγεί σε μια πιο ολοκληρωμένη και ακριβή αξιολόγηση και κατηγοριοποίηση των κυβερνοεπιθέσεων.
Η επίδραση της άσκησης με αντιστάσεις στην γενική και ειδική φυσική κατάσταση των δόκιμων αξιωματικών του Πολεμικού Ναυτικού
Authors: Βανταράκης Αντώνιος
Published: September 2021

Η σωματική άσκηση και η φυσική κατάσταση έχουν αξιολογηθεί για τον σημαντικό ρόλο που έχουν στην ενίσχυση της απόδοσης σε στρατιωτικές επιχειρήσεις. Η άσκηση με αντιστάσεις είναι ένας τρόπος προπόνησης στον περιορισμένο χώρο που διαθέτει ένα πολεμικό πλοίο.Σκοπός της παρούσας έρευνας ήταν να εξετάσει την επίδραση 8 εβδομάδων άσκησης με αντιστάσεις στην γενική και ειδική φυσική κατάσταση των Ελλήνων δοκίμων ναυτικών αξιωματικών. Τριάντα ένας δόκιμοι αξιωματικοί της Σχολής Ναυτικών Δοκίμων εθελοντικά συμμετείχαν στην έρευνα και χωρίστηκαν τυχαία σε δύο ομάδες. Η πειραματική ομάδα (Π) αποτελείτο από 16 Ν. Δοκίμους και συμμετείχε σε πρόγραμμα μυϊκής ενδυνάμωσης σχεδιασμένο με το γραμμικό μοντέλο περιοδισμού επιπλέον του ημερήσιου προγράμματος της Σχολής. Η ομάδα ελέγχου (Ε) αποτελείτο από 15 Ν. Δοκίμους και συμμετείχε μόνον στις μετρήσεις στην αρχή και στο τέλος του προγράμματος. Οι ασκήσεις αντιστάσεων που εκτελούσε η (Π) ομάδα σε κάθε προπόνηση και ακολουθούσε τον γραμμικό περιοδισμό ήταν οι 7 παρακάτω: κάθισμα ποδιών με μπάρα, άρσεις θανάτου με μπάρα, προβολές ποδιών, πιέσεις σε οριζόντιο και επικλινή πάγκο, έλξεις τροχαλίας για πλάτη και οριζόντια κωπηλατική σε μηχάνημα. Επιπλέον υπήρχαν συμπληρωματικές ασκήσεις με σταθερή επιβάρυνση σε όλη τη διάρκεια του προπονητικού προγράμματος. Αξιολογήθηκαν στην αρχή και στο τέλος του προγράμματος με αντιστάσεις τα σωματομετρικά χαρακτηριστικά, η μέγιστη πρόσληψη οξυγόνου, η πρόσληψη οξυγόνου κατά την διάρκεια του στίβου μάχης των Ναυτικών Εμποδίων (ΝΕ), η μέγιστη δύναμη στις πιέσεις πάγκου και το κάθισμα με μπάρα, η δύναμη του καρπού, οι επαναλήψεις στους κοιλιακούς και στις κάμψεις αγκώνων σε 1 λεπτό, η επίδοση στην ταχύτητα στον δρόμο των 30 μέτρων και η επίδοση στην διαπέραση των Ν.Ε. Μετά την ολοκλήρωση του προγράμματος με αντιστάσεις σημειώθηκε σημαντική αύξηση στη μέγιστη δύναμη της πειραματικής ομάδας κατά 14,5% στις πιέσεις πάγκου και 15,3% στο κάθισμα με μπάρα, 17,2% στις επαναλήψεις στους κοιλιακούς σε 1 λεπτό και 9,25% στις κάμψεις των αγκώνων σε 1 λεπτό. Επίσης παρατηρήθηκε σημαντική μείωση 1,25% του ποσοστού σωματικού λίπους, βελτίωση 6,4% στην επίδοση της ταχύτητας 30μ και 9,8% στον χρόνο ολοκλήρωσης του στίβου μάχης των ΝΕ. Τα αποτελέσματα έδειξαν ότι το πρόγραμμα άσκησης με αντιστάσεις προκάλεσε θετικές αλλαγές στην ετοιμότητα και την φυσική κατάσταση των Ναυτικών Δοκίμων σε σύγκριση με τους συμμετέχοντες στην ομάδα ελέγχου.
Μελέτη των πολυμορφισμών και της έκφρασης της IL-17 σε Έλληνες ασθενείς με βρογχικό άσθμα
Authors: Δόμβρη Καλλιόπη
Published: September 2021

Σκοπός: Η παρούσα μελέτη είχε ως σκοπό να διερευνήσει τις κυτταροκίνες του μονοπατιού Τh2 και Τh17 σε ασθματικούς ασθενείς σε σχέση με ειδικούς φαινοτύπους του άσθματος καθώς και με δείκτες φλεγμονής. Απώτερος σκοπός αυτής της μελέτης είναι η ανεύρεση ενός αξιόπιστου δείκτη που να μπορεί να προβλέψει την εμφάνιση άσθματος και να καθορίζει τόσο τον κλινικό φαινότυπο όσο και τη βαρύτητα της νόσου. Υλικά και μέθοδοι: Στη μελέτη συμπεριλήφθηκαν 90 ασθματικοί ασθενείς, 51 με σοβαρό, 39 με ήπιο άσθμα και 98 υγιείς ως ομάδα ελέγχου, με μέσο όρο ηλικίας 53 ± 15.1, 45.5 ± 15 και 44± 16 έτη αντίστοιχα. Οι ασθενείς υποβλήθηκαν σε κλινική εκτίμηση, δερματικές δοκιμασίες, προσδιορισμό ηωσινοφίλων στο αίμα, ολικής IgE του ορού, και μέτρηση του εκπνεόμενου FeΝΟ. Επιπλέον, οι ασθενείς κατηγοριοποιήθηκαν σε φαινοτύπους του άσθματος σύμφωνα με τις κατευθυντήριες οδηγίες του ERS/ATS και της GINA. Τα επίπεδα των IL-4, IL5, IL-13, IL-6, IL-17A, IL-23 και TGFβ1 προσδιορίστηκαν με kit της AimPlex Biosciences με κυτταρομετρία ροής. Ο πολυμορφισμός (SNP) της IL-17A (rs17880588) προσδιορίστηκε με RT-PCR. Αποτελέσματα: Ο γονότυπος της IL-17A ανευρέθηκε ίδιος σε όλους τους ασθενείς. Οι ασθενείς κατηγοροποιήθηκαν σε φαινοτύπους όπως σοβαρό και ήπιο άσθμα, αλλεργικό και ηωσινοφιλικό άσθμα. Τα επίπεδα των IL-4, IL-5, IL-13, IL6, IL-17A και IL-23 στον ορό, βρέθηκαν υψηλότερα στον ασθματικό πληθυσμό σε σύγκριση με την ομάδα ελέγχου (p<0.05). Δεν παρατηρήθηκαν στατιστικά σημαντικές διαφορές σε σχέση με τη βαρύτητα του άσθματος. Τα επίπεδα Th2 κυτταροκινών συσχετίστηκαν με αυξημένο αριθμό ηωσινοφίλων, αυξημένα επίπεδα του FeNO, αυξημένο αριθμό θετικών αλλεργιογόνων και αυξημένα επίπεδα IgE, όπως αναμενόταν. Επίσης, στους ασθενείς με αλλεργικό άσθμα η IL17A και η IL-4 βρέθηκαν αυξημένες με στατιστικά σημαντική διαφορά (p<0.05). Τα επίπεδα των IL-4, IL-5, IL-13, και IL-23 βρέθηκαν σημαντικά υψηλότερα στους ασθενείς με αριθμό ηωσινοφίλων > 300 κύτταρα/μl. Οι IL-4, IL-5, IL-13, IL-6, IL-17A και IL-23 στους ασθενείς με σοβαρό άσθμα και αριθμό ηωσινοφίλων > 400/μl, συσχετίστηκε θετικά με τα επίπεδα του FeNO. Συμπεράσματα: Η παρούσα μελέτη αποτελεί την πρώτη προσπάθεια έρευνας Τh2 και Τh17 κυτταροκίνες σε Έλληνες ασθματικούς ασθενείς καθώς και μια από τις λίγες που συσχετίζει επίπεδα στον ορό με δείκτες φλεγμονής. Τα παραπάνω ευρήματα δείχνουν τη συμμετοχή των Τh2 και Τh17 κυτταροκινών στο σοβαρό, στο ηωσινοφιλικό καθώς και στο αλλεργικό άσθμα.
Hygiène publique et construction de l’ Etat grec, 1833 - 1845
Authors: Μπαρλαγιάννης Αθανάσιος
Published: September 2021

This study is about the organization of public hygiene in the kingdom of Greece between 1833, when prince Otto of Bavaria ascends to the throne, and 1845, when the political and epidemiological frontiers of the kingdom are traced by a complete system of lazarettos and sanitary offices. We will firstly analyze the structures of sanitary prevention in the interior of the country (vaccinators, public health doctors, municipal doctors) as well as at its frontiers, and then we will focus on the measures against contagious diseases (such as the plague and smallpox) and against miasmas. We are also interested in examining the main diseases that determine the mortality of the period under scrutiny and the medical theories that explain the applicable sanitary measures. At the same time, we will review some of the aspects of the classical distinction of Erwin Ackerknecht between contagionism and miasmatic theory. Finally, we will study the difficult formation of an official group of medical professionals. The interest in public hygiene imposes the study of the biological construction of the state and, subsequently, of the state itself. Public hygiene defines the threats which it tries to prevent, and it creates and secures the collectivity. In the Police State of thecameralist king Otto, these developments are controlled by the bureaucracy, the administration, the public force and the science of medical police. Its purpose is to construct and order the public space, the space of state action, which is natural as well as social. This action of ordering imposes the centralization of health and at the same time it normalizes the natural elements and the social forces so that they can coordinate without resistance; in other words, the action of ordering pacifies. Medical police controls these processes by reconfiguring the ties that bind individuals with each other and with the geography, the nature and their diseases.
Επεξεργασία και ερμηνεία δεδομένων σεισμικής ανάκλασης της γραμμής AEG-1 από τη θαλάσσια περιοχή του Νοτίου Αιγαίου
Authors: Ανδρονικίδης Νικόλαος
Published: September 2021

Αντικείμενο της διδακτορικής διατριβής είναι η επεξεργασία των θαλάσσιων σεισμικών δεδομένων που παραχωρήθηκαν από την εταιρία Ελληνικά Πετρέλαια (πρώην ΔΕΠ) και αντιστοιχούν σε γραμμή μελέτης, η οποία ξεκινάει από το θαλάσσιο χώρο νότια της Πελοποννήσου και δυτικά της Κρήτης και φθάνει μέχρι το νησί της Νάξου στις Κυκλάδες, μήκους 359 Km περίπου. Την επεξεργασία του συνόλου της σεισμικής γραμμής ακολούθησε η ερμηνεία τμημάτων της στις τελικές τομές χωροθέτησης.Η επεξεργασία των δεδομένων πραγματοποιήθηκε με τη μέθοδο της σεισμικής ανάκλασης κατά την εφαρμογή της οποίας εφαρμόστηκε αρχικά η διόρθωση της γεωμετρικής διασποράς, η αποσυνέλιξη πρόβλεψης, και η κυματική εξίσωση. Εν συνεχεία πραγματοποιήθηκε η ανάλυση ταχυτήτων και ακολούθησε η υπέρθεση μετά την οποία εφαρμόστηκε ζωνοπερατό φίλτρο, φίλτρο F-K και χρονικά μεταβαλλόμενο φίλτρο αποσυνέλιξης με απώτερο σκοπό την παραγωγή χωροθετημένων τομών στις οποίες ο λόγος σήματος προς θόρυβο ήταν εμφανώς ενισχυμένος σε σχέση με τα αρχικά δεδομένα ενώ παράλληλα επιτεύχθηκε εξασθένιση των πολλαπλών ανακλάσεων.Σε επιλεγμένα τμήματα της γραμμής μελέτης έγινε προσπάθεια εξασθένισης των πολλαπλών ανακλάσεων, με ικανοποιητικό αποτέλεσμα. Οι πολλαπλές ανακλάσεις ιδίως σε δεδομένα ρηχής θάλασσας, εμφανίζονται με μεγάλα πλάτη και καλύπτουν μεγάλο μέρος της καταγραφής.Η ερμηνεία των σεισμικών τομών πραγματοποιήθηκε σε δυο τμήματα της γραμμής μελέτης AEG 1. Ερμηνεύτηκε τμήμα της σεισμικής τομής που αντιστοιχεί στα πρώτα 75 km το οποίο διασχίζει το δυτικό μέρος της Μεσογειακής ράχης και καταλήγει στην τάφρο του νότιου Ματαπάν. Από τον συνδυασμό των σεισμικών δεδομένων με βυθομετρικά στοιχεία και γεωλογικές πληροφορίες διαχωρίστηκαν οι περιοχές του πυθμένα με βάση την παραμόρφωση και αναγνωρίστηκαν οι γεωλογικές δομές. Οι στρωματογραφικές ενότητες και τα τεκτονικά χαρακτηριστικά στην σεισμική τομή προέκυψαν από α) γραμμώσεις του πυθμένα, β) την κατανομή των τμηματικών ταχυτήτων καθώς και τμημάτων στα οποία παρατηρείται αντιστροφή στις τμηματικές ταχύτητες, γ) την συνέχεια και το πλάτος των ανακλαστήρων και δ) γεωλογικά και γεωτρητικά στοιχεία από τις κοντινές χερσαίες περιοχές. Επίσης, από την ερμηνεία τμήματος της σεισμικής τομής (40 km), το οποίο διασχίζει την λεκάνη της Φολεγάνδρου στις κεντρικές Κυκλάδες, προέκυψαν στοιχεία για τις γεωλογικές δομές σε βάθος μερικών χιλιομέτρων. Σε αυτή την περιοχή εξετάστηκε το νεοτεκτονικό καθεστώς εφελκυσμού και ο ισχυρισμός (από προγενέστερες εργασίες) ότι μεταμορφωμένα και πυριγενή πετρώματα βρίσκονταν κάτω από μη μεταμορφωμένα πετρώματα κατά τον ηπειρωτικό εφελκυσμό που έλαβε χώρα κατά το Ολιγόκαινο –Μειόκαινο στο κεντρικό Αιγαίο. Τα καινούργια στοιχεία, που παρουσιάζει η παρούσα διδακτορική διατριβή, μπορούν να συμβάλλουν στην ανάδειξη περιοχών για τις οποίες πρόσφατα η χώρα μας έχει δείξει μεγάλο ενδιαφέρον.
Επίδραση μεταβολικών παραγόντων στην ενεργοποίηση και απενεργοποίηση των μακροφάγων
Authors: Ιερωνυμάκη Ελευθερία
Published: September 2021

Η παχυσαρκία αποτελεί ένα σημαντικό προδιαθεσικό παράγοντα για την ανάπτυξη του μεταβολικού συνδρόμου και μιας πληθώρας άλλων σχετιζόμενων με την παχυσαρκία παθολογικών καταστάσεων. Η παχυσαρκία προκαλεί μια χρόνια χαμηλού βαθμού μεταβολική φλεγμονή.Τα μακροφάγα αποτελούν σημαντικούς διαμεσολαβητές των φλεγμονωδών αποκρίσεων και μεταβολικοί παράγοντες μπορούν να επηρεάσουν τη λειτουργία τους. Ανάλογα με τα περιβαλλοντικά ερεθίσματα μπορούν να μεταβάλλουν την ενεργοποίησή τους είτε προς μια προφλεγμονώδη, Μ1-τύπου ή προς μία αντιφλεγμονώδη, Μ2-τύπου κατάσταση ενεργοποίησης.Στην παρούσα μελέτη μελετήθηκε η επίδραση της αντίστασης στην ινσουλίνη στην ενεργοποίηση των μακροφάγων. Για το σκοπό αυτό χρησιμοποιήσαμε μακροφάγα με αντίσταση στην ινσουλίνη, όπως μακροφάγα τα οποία εκτέθηκαν σε υψηλές συγκεντρώσεις ινσουλίνης είτε στην καλλιέργεια είτε απομονώθηκαν από ποντίκια που ανέπτυξαν αντίσταση στην ινσουλίνη λόγω δίαιτας, όπως επίσης και μακροφάγα με έλλειψη στην κινάση Akt2 ή έλλειψη του υποδοχέα IGF1. Στα μακροφάγα αυτά βρέθηκε σημαντικά μειωμένη επαγωγή της σηματοδότησης της ινσουλίνης, ενώ σε βασικά επίπεδα εμφάνισαν αυξημένη ενεργοποίηση του Akt1/mTORC1 μονοπατιού. Τα μακροφάγα με αντίσταση στην ινσουλίνη (M-InsR), απέκτησαν μία Μ2-τύπου ενεργοποίηση και αυξημένη γλυκόλυση. Στη συνέχεια, για τη μελέτη της συμβολής των M-InsR στις οξείες φλεγμονώδεις αποκρίσεις, χρησιμοποιήθηκε ένα μοντέλο πολυμικροβιακής σήψης σε ποντίκια αγρίου τύπου, παχύσαρκα λόγω πρόσληψης δίαιτας υψηλής σε λιπάρα, με έλλειψη στην Akt2 κινάση και με έλλειψη του IGF1 μόνο από τα μακροφάγα. Τόσο η φλεγμονή, όσο και η ιστική βλάβη ήταν σημαντικά ηπιότερη στα ποντίκια που έφεραν μακροφάγα με αντίσταση στην ινσουλίνη. Τέλος, τα M-InsR μακροφάγα μπορούν έχουν σημαντικό ρόλο και στις εμμένουσες φλεγμονώδεις αποκρίσεις, διαμορφώνοντας τη σύσταση του μικροβιώματος. Η παρούσα μελέτη περιγράφει την ανάπτυξη ενός είδους μνήμης στα περιφερικά μακροφάγα κατά την παχυσαρκία, η οποία χαρακτηρίζεται από ένα Μ2-τύπου φαινότυπο ενεργοποίησης, ο οποίος βρίσκεται υπό τον έλεγχο της σηματοδότησης του μονοπατιού Akt1/mTORC1 και της γλυκόλυσης. Ο φαινότυπος αυτός ίσως εξηγεί τις διαφορετικές αποκρίσεις των μακροφάγων καθώς και την ανάπτυξη παθολογικών καταστάσεων που εμφανίζονται κατά την παχυσαρκία.
Relevance and knowledge dynamics for intelligent agents
Authors: Αραβανής Θεοφάνης
Published: September 2021

Η παρούσα διδακτορική διατριβή μελετά σύγχρονα θέματα της συνάφειας και της δυναμικής της γνώσης για ευφυείς πράκτορες. Η ερευνητική περιοχή που μοντελοποιεί τη ροή της γνώσης είναι αυτή της Αναθεώρησης Πεποιθήσεων (ή Αλλαγής Πεποιθήσεων). Στην Αναθεώρηση Πεποιθήσεων, αλλά και σε πολλούς τομείς της Τεχνητής Νοημοσύνης, η συνάφεια αποτελεί μία καίρια έννοια, τόσο εννοιολογικά όσο και υπολογιστικά. Οι συνεισφορές της διατριβής στα παραπάνω αντικείμενα είναι της μορφής υψηλής ποιότητας τυπικών αποτελεσμάτων και πρακτικών εφαρμογών προσανατολισμένες σε πραγματικά προβλήματα. Η Αναθεώρηση Πεποιθήσεων είναι ένα νέο ερευνητικό πεδίο, ευρισκόμενο εντός του ευρύτερου πλαισίου της Αναπαράστασης Γνώσης και Συλλογιστικής. Ορόσημο της Αναθεώρησης Πεποιθήσεων είναι ένα γενικό και ευέλικτο τυπικό πλαίσιο που εισήγαγαν οι Alchourron, Gardenfors και Makinson, γνωστό ως παράδειγμα AGM (από τα αρχικά των δημιουργών του), το οποίο, μέχρι σήμερα, είναι το κυρίαρχο εντός του πεδίου. Το παράδειγμα AGM συλλαμβάνει τόσο αξιωματικά όσο και κατασκευαστικά την διαδικασία της ορθολογικής αναθεώρησης πεποιθήσεων. Δύο κύριες αδυναμίες του παραδείγματος AGM, όπως αρχικά εισήχθη, είναι η απουσία κατευθυντήριων γραμμών σχετικά με τις έννοιες της συνάφειας και επανάληψης στην αναθεώρηση πεποιθήσεων. Ένα μεγάλο μέρος της παρούσας διατριβής αφιερώνεται στην παρουσίαση σημαντικών αποτελεσμάτων που αφορούν σε αυτές τις δύο υπο-περιοχές της Αναθεώρησης Πεποιθήσεων. Συγκεκριμένα, μελετάται το αξίωμα συνάφειας του Parikh, καθώς και η προσέγγιση των Darwiche και Pearl, η οποία αποτελεί την πλέον σημαίνουσα εργασία που καταπιάνεται με το πρόβλημα της επαναλαμβανόμενης αναθεώρησης πεποιθήσεων. Σε μία πιο εφαρμοσμένη κατεύθυνση, πλήθος τυποποιημένων συναρτήσεων (τελεστών) αναθεώρησης έχουν προταθεί στη διεθνή βιβλιογραφία. Στην εργασία αυτή, μελετούμε μία νέα και σημαντική υποκλάση των συναρτήσεων αναθεώρησης AGM, αυτήν των τελεστών αναθεώρησης βασισμένων σε ένα είδος παραμετροποιημένης διαφοράς (τελεστές PD). Οι συγκεκριμένοι τελεστές αποτελούν γενίκευση του δημοφιλούς τελεστή αναθεώρησης του Dalal, ενώ φέρνουν πιο κοντά την υλοποίηση ενός επιτυχούς συστήματος αναθεώρησης πεποιθήσεων AGM, εξαιτίας των ευνοϊκών χαρακτηριστικών τους, όπως το χαμηλό κόστος αναπαράστασης, το χαμηλό υπολογιστικό κόστος, και η υψηλή εκφραστικότητα. Τέλος, στην παρούσα διατριβή, κατασκευάζεται, με χρήση του πανίσχυρου και σύγχρονου εργαλείου Answer Set Programming, ένα προκαταρκτικό νομικό σύστημα βασισμένο σε γνώση, ικανό να αναπαριστά (τυπικά) νομική γνώση και να συλλογίζεται πάνω σε αυτήν. Το υλοποιηθέν σύστημα διαθέτει μία ευρεία γκάμα προεκτάσεων, και πλήθος επιθυμητών και χρήσιμων χαρακτηριστικών (όπως ικανή και αξιόπιστη αναπαράσταση της νομικής γνώσης, διαχείριση της μη-μονοτονικότητας και των εξαιρέσεων, κατάλληλη εκφραστική ισχύ), τα οποία, επί της ουσίας, αντικατοπτρίζουν τη φύση του Νόμου. Η συνολική προσέγγιση αποτελεί μία ισχυροποίηση του δεσμού μεταξύ Τεχνητής Νοημοσύνης και Νομικής Επιστήμης.
Μελέτη της οικογένειας των γονιδίων SBP (selenium binding proteins) του φυτού Arabidopsis thaliana
Authors: Βαλασάκη Χρυσάνθη
Published: September 2021

Η παρούσα διατριβή έχει ως σκοπό τη διερεύνηση του ρόλου των γονιδίων SBP του A. thaliana. Το έναυσμα για αυτή τη μελέτη δόθηκε από το γεγονός ότι η λειτουργία και ο ρόλος των φυτικών SBP είναι ακόμα και σήμερα, αρκετά χρόνια μετά την ανακάλυψή τους, άγνωστος, ενώ οι έρευνες στο A. thaliana έχουν στραφεί μόνο στη μία από τις τρείς SBP, την SBP1. Έτσι, η παρούσα διδακτορική διατριβή, αποσκοπεί στη μελέτη της οικογένειας των γονιδίων AtSBP και στη διελεύκανση του ρόλου των γονιδίων αυτών κατά τη φυσιολογική ανάπτυξη του φυτού, την εμπλοκή τους στο μεταβολικό μονοπάτι του σεληνίου και των καταπονήσεων γενικότερα, καθώς και στη μελέτη του πρωτεϊνικού δικτύου στο οποίο συμμετέχουν. Για τη μελέτη του πρωτεϊνικού δικτύου, κρίθηκε σκόπιμο να μελετηθούν από κοινού και η πρωτεΐνη AtCXIPI, καθώς και η ομόλογη της, AtCXIPII.
Ανάπτυξη βιοαναλυτικού μικροσυστήματος με νανοδομημένες επιφάνειες για τον εμπλουτισμό και την ανίχνευση καρκινικών κυττάρων
Authors: Κανιούρα Αναστασία
Published: September 2021

Σύμφωνα με τα Κέντρα Νοσημάτων και Ελέγχου Πρόληψης, ο καρκίνος αποτελεί τη δεύτερη αιτία θανάτου, με το 90% της θνησιμότητας να οφείλεται σε μεταστάσεις. Για το λόγο αυτό είναι πολύ σημαντική τόσο η έγκαιρη ανίχνευση του πρωτογενούς όγκου όσο και η παρακολούθηση των μεταστάσεων. Προς αυτή την κατεύθυνση έχει αναπτυχθεί πληθώρα μεθόδων, οι οποίες στοχεύουν στην ανίχνευση καρκινικών κυττάρων από αίμα ή από βιοψίες ασθενών. Σκοπός της παρούσας διατριβής είναι η ανάπτυξη μικροσυστήματος, βασιζόμενου σε μικρο/νανοδομημένες επιφάνειες για τον εμπλουτισμό καρκινικών κυττάρων από μίγματα με φυσιολογικά κύτταρα. Αρχικά, κατασκευάστηκαν μικρο/νανοδομημένες επιφάνειες (υμένια και πλακίδια) πολυ(μεθακρυλικού μεθυλεστέρα) (PMMA) μέσω εγχάραξης με πλάσμα οξυγόνου και μελετήθηκε η επίδραση της διαφορετικής τραχύτητας των επιφανειών στην προσκόλληση, τον πολλαπλασιασμό και τη μορφολογία φυσιολογικών ινοβλαστών (δέρματος και πνεύμονα) και καρκινικών κυττάρων (δέρματος, προστάτη και πνεύμονα). Διαπιστώθηκε ότι, στις επιφάνειες τραχύτητας ύψους ~1 μm για τα υμένια και ~5,5 μm για τα πλακίδια PMMA, ευνοήθηκε η προσκόλληση και ανάπτυξη των καρκινικών κυττάρων, ενώ ανεστάλη ο πολλαπλασιασμός των φυσιολογικών. Βάσει της διαφορετικής συμπεριφοράς των 2 ειδών κυττάρων στις τραχείες επιφάνειες, πραγματοποιήθηκαν πειράματα συγκαλλιέργειας φυσιολογικών και καρκινικών κυττάρων στις υπό εξέταση επιφάνειες και επετεύχθη εμπλουτισμός των καρκινικών κυττάρων έως 80 φορές, σε σχέση με τα φυσιολογικά. Στηριζόμενοι στους εμπλουτισμούς που ελήφθησαν σε στατική καλλιέργεια, αναπτύχθηκε μικρορευστομηχανική διάταξη, με χρήση της οποίας, ελήφθησαν πολύ ενθαρυντικά αποτελέσματα ως προς τον εμπλουτισμό των καρκινικών κυττάρων υπό ροή.
Ενδοσκοπική μελέτη των ασθενών με ιδιοπαθή φλεγμονώδη πάθηση των εντέρων στη Βορειοδυτική Ελλάδα
Authors: Πολίτης Δημήτριος
Published: September 2021

Σκοπός: Οι ψευδοπολύποδες στην ελκώδη κολίτιδα (ΕΚ) παρατηρούνται ως αποτέλεσμα προηγούμενων σοβαρών επεισοδίων φλεγμονής και εξελκώσεων του βλεννογόνου. Σκοπός της μελέτης ήταν η διερεύνηση της κλινικής πορείας των ασθενών με ΕΚ συγκριτικά με ασθενείς χωρίς ψευδοπολύποδες. Μέθοδοι: Διενεργήθηκε αναδρομική μονοκεντρική μελέτη. Στη μελέτη υποψήφιοι προς ένταξη ήταν ασθενείς με διαγνωσμένη ΕΚ που παρακολουθούνταν από τη Πανεπιστημιακή Γαστρεντερολογική κλινική του Πανεπιστημιακού νοσοκομείου Ιωαννίνων με διαθέσιμα ενδοσκοπικά δεδομένα και κλινικά δεδομένα από το 2000 έως και τον Ιούνιο του 2017. Ασθενείς με ατελή ιατρικά / ενδοσκοπικά δεδομένα ή διακοπτόμενη παρακολούθηση αποκλείστηκαν από τη μελέτη. Τα πρωταρχικά σημεία έρευνας περιλάμβαναν την ανάγκη κλιμάκωσης της θεραπείας, την ανάγκη κλιμάκωσης της θεραπείας με χρήση βιολογικών παραγόντων ή τη διενέργεια κολεκτομής και τη μελέτη της ανάγκης για νοσηλεία που σχετιζόταν με τη δραστηριότητα της ΕΚ. Ως δευτερεύων καταληκτικό σημείο έρευνας ήταν η διερεύνηση της σχέσης των ψευδοπολυπόδων με την ύπαρξη στένωσης του εντερικού αυλού. Αποτελέσματα: Συνολικά 83 ασθενείς με ΕΚ συμπεριλήφθηκαν στη μελέτη. Από αυτούς οι 25, (30%) ήταν ασθενείς με ψευδοπολύποδες. Η συνολική μέση διάρκεια παρακολούθησης των ασθενών ήταν τα 2.8 έτη (διατεταρτημοριακό εύρος 1.1-4.9). Η πολυπαραγοντική παλινδρομική ανάλυση κατά Cox προσδιόρισε την παρουσία των ψευδοπολυπόδων ως τη μόνη μεταβλητή που σχετίστηκε ανεξάρτητα με την ανάγκη κλιμάκωσης της θεραπείας (HR 2.3, 95%CI: 1.2-4.3, p = 0.014) και ειδικότερα σε κλιμάκωση της θεραπείας σε βιολογικούς παράγοντες ή χειρουργική επέμβαση (HR 6.3, 95%CI: 1.9-20.7, p =0.002). Η παρουσία των ψευδοπολυπόδων σχετίστηκε οριακά με τη συνύπαρξη με εντερική στένωση στην ενδοσκόπηση (OR 4.6, 95%Cl: 1-21, p=0.05). Οι ψευδοπολύποδες δε σχετίστηκαν με αυξημένη ανάγκη νοσηλείας (p=0.434), παρά μόνο η εκτεταμένη κολίτιδα (HR 1.9, 95%Cl 1.1-3.6, p=0.040). Συμπεράσματα: Αυτή η αναδρομική μονοκεντρική μελέτη παρέχει τις πρώτες προκαταρκτικές ενδείξεις ότι οι ασθενείς με ΕΚ και ψευδοπολύποδες μπορεί να αντιπροσωπεύουν έναν υποπληθυσμό με υψηλότερο φορτίο φλεγμονής και αυξημένη ανάγκη για γενικότερη κλιμάκωση της θεραπείας και ειδικότερα ανάγκη για κλιμάκωση της θεραπείας με βιολογικούς παράγοντες ή κολεκτομή σε σύγκριση με τους ασθενείς χωρίς ψευδοπολύποδες. Μεγάλες, προοπτικές πολυκεντρικές μελέτες χρειάζονται βεβαίως για την επιβεβαίωση αυτών των δεδομένων.